Karina Lorentzen Dehnhardt (SF), 2009-12-03:
Voldtægt er voldtægt – punktum!
Det er et modbydeligt overgreb, det er en oplevelse, som mærker den, det går ud over, for livet, og det er en oplevelse, som nogle aldrig kommer sig over.
De fysiske sår heler måske, men de psykiske gør sjældent.
Voldtægt er voldtægt, og derfor synes jeg, det er stødende, at der gives rabat, hvis offeret er i en forsvarsløs tilstand, f.eks. er påvirket, er bevidstløs eller sover.
Voldtægt er et overgreb, og derfor bør det som udgangspunkt straffes med den samme strafferamme.
At offeret er forsvarsløst, når overgrebet begås, synes jeg egentlig bare gør det værre, for en sådan tilstand fordrer egentlig større indsigt af gerningsmanden og fordrer egentlig, at gerningsmanden tænker sig om en ekstra gang: Hvad er det nu lige, jeg har gang i, når vedkommende ikke reagerer?
Strafferabat for at gifte sig med sit voldtægtsoffer lyder lidt som Danmark i 1700-1800-tallet, hvor man måtte stå ved det, man havde gjort.
Måske var der kommet et barn ud af det, man havde taget sig en kvinde, og så kunne man da lige få lidt rabat eller frafald med i købet, når man giftede sig bagefter.
Det hører ingen steder hjemme i et ordentligt samfund, heller ikke selv om det en paragraf, der ikke har været brugt i mange år, og vi ikke har nogen forventning om, at den overhovedet kommer i brug.
Det er nok meget, meget tvivlsomt, men derfor skal den jo ikke stå der.
Jeg synes, det er en meget diskriminerende lov at have på området her.
SF kan støtte det radikale forslag, men jeg vil også godt benytte lejligheden til at tale om det, som jeg synes kan gøres lidt bedre, nemlig bedre retsbeskyttelse af voldtægtsofre.
Jeg synes, jeg vil nævne et par punkter, hvor vi stadig væk mangler at gøre noget.
Jeg har tidligere nævnt, at i Sverige er der otte gange så mange anmeldte voldtægter som i Danmark.
Det kunne være fornuftigt at få det belyst, og jeg er glad for ministerens tilsagn om, at han vil være med til at se på det.
Jeg tror nemlig, at en del af problemstillingen måske kan forklares ved, at det i Danmark er forbundet med ret store omkostninger at anmelde en voldtægt, netop fordi rigtig mange af sagerne ikke fører til dom.
Det må næsten føles som et overgreb i sig selv, når sagerne falder.
Det ville også være fornuftigt at få mere gennemsigtighed i sagerne: Hvorfor falder de, hvad er det for nogle værdier, man tillægger mandens og kvindens udsagn i de sager?
Det er en ting, som Amnesty International også har efterlyst.
Vi har brug for flere ressourcer til voldtægtscentrene, for der er alt for mange, der afvises.
En voldtægt skal være helt frisk, når man anmelder den, der er ikke mulighed for at tage dem, der kommer en uge eller 14 dage senere.
For mange kvinder er voldtægten et stort chok, og det tager lidt tid, inden man kan samle sig sammen og få slæbt sig hen på voldtægtscenteret.
Den beskyttelse synes jeg er helt nødvendig, og det er også en debat, vi bliver nødt til at åbne.
Så er der ofrene i udlandet, som jeg nævnte tidligere.
Det er rigtig, rigtig bøvlet at få erstatninger ud fra andre europæiske lande f.eks., og jeg kunne godt forestille mig, at det kunne være fornuftigt at have en erstatningsordning a la i voldssager her i Danmark, hvor de mennesker kunne få erstatningen udbetalt her i Danmark, og så måtte Danmark have en eller anden form for regres mod de pågældende lande. De danske voldtægtscentre er heller ikke forpligtede til at tage imod de mennesker, fordi voldtægten jo er begået på et langt tidligere tidspunkt. Her mangler der også noget retsbeskyttelse.
Der mangler hjælp til at føre voldtægtssagerne i udlandet; i det tilfælde, jeg nævnte, var straffen blevet nedsat fra 13½ til 2½ års fængsel, fordi offeret ikke var bekendt med den spanske lovgivning og mistede nogle væsentlige indsigelsesmuligheder.
Offeret var heller ikke bekendt med sin pligt til selv at holde sig orienteret om retssagen.
Der mangler altså noget hjælp til de mennesker, når de er kommet tilbage til Danmark, og det håber jeg vi kan få belyst i et ordentligt udvalgsarbejde, så vi kan få skabt noget bedre retsbeskyttelse af de kvinder.